[{"text_idx": "#000000", "text": "Giante proiektu gasteiztarra 2016 urtean sortzen da barne grinak musikaren bitartez nola azaleratzearen bila."}, {"text_idx": "#000001", "text": "Kide bakoitzaren influentzia oso ezberdinak mahai gainean jarriz eta laurek posthardcore doinuen inguruan izandako elkargunea abiapuntu hartuta, bilatze honen emaitza da \u201cThis Is Fine\u201d (Cosmic Tentacles 2018), euren estreineko lana."}, {"text_idx": "#000002", "text": "Lan honi esker 2 urte inguru biratzearen ostean, eta denbora horretan ezagututako hainbeste leku eta pertsonen bizipenak memorian biziki izanda, berriro ere ekiten diote bilatze prozesuari, oraingoan euren ekarpen eta soinu propioa zein den aurkitu nahian."}, {"text_idx": "#000003", "text": "Identitate horren bila, hurbilago sentitzen duten euskarara jotzen dute sortze prozesuan zehar, modu ia instintibo batez, eta 2021 urteko udaberrian Karlos Osinagaren eskuetan jartzen dira \u201cHamaika\u201d (Bonberenea Ekintzak 2021) grabatzeko.\n\u201cHamaika\u201d hitzak euskeraz duen zentzu bikoitzak ezinhobeto isladatzen du diska honek suposatu duena.\nKonkretutik abstraktora, gai bakarretik aniztasunera, zuri-beltzetik kolorera.\nHamaika kanta, hamaika kontu, hamaika bizipen, hamaika irudi."}]